कश्मीरी लोक छेड़ पानै-च बड़े मैह्‌र न ते एह् साफ क्हीकत ऐ। इस हां इन्दी शख्सीयत बंदोदी ऐ ते कुसे बखले गी उंदा घर (थोह-बन्ना) तुप्पनै-च खासी सौख होई जंदी ऐ। कश्मीरी ब्राह्मणै-च जिनेंगी अज्ज कश्मीरी पंत जां कश्मीरी भट्ट आखचदा ऐ अल्ल जां त’खल्लस रखने दा सिलसला रम्भकाल हां गै चलदा आवार्दा ऐ। इंदे बक्ख-बक्ख कुल 199 दै लगभग गोतरैं नै जुड़ेदे न, इनें गोत्तरें दे नां पाने आले सत्त रिशी आखचदे न। इंदे नां भृगु, आंगिरस, मरीचि, अत्रि, पोल्हा, पुलस्त ते बसिष्ठ न। ‘शतपथ’ ब्राह्मणै दै अनसार इंदा नां, गौतम, भारद्वाज, विशवामित्र, जमदग्नि, बसिष्ठ, कश्यप ते अत्री ऐ। कश्मीरी पन्त दौं, भगैं-च बण्होदे, न। इंदै-च जेह्‌के चन्द्रमा-पंचांग (कलेण्डर) दै अनसार अपने त्याह्‌र मनादें उनेंगी मलमासी ते जेह्‌के सूरज-पंचागं दै अनसार अपने त्याहर मनांदे उनेंगी भानुमासी आखचदा ऐ। पन्तैं-च कार-किरतैं अनसार बी दौ किस्मां न। इक्क गी ‘गोर’ (गुर) पुरोह्‌त ते दूए गी कारकुन (नौकरी बपार बगैरा), आखदे न। पुरोहतां दा तब्का हून घटी जार्दा, कीजे इसलै इंदा-चा बी खासे लोक सरकारी नौकरी अपनाई बेठे दे न। कारकुन राजतरंगिनी दै जुगै-च कायस्थ (मतलब सरकारी करिन्दा) खुआंदे हे। इंय्यां गै कश्मीरी पन्तां दा इक्क तब्का वुहर खुआंदा ते एह् लोक असकर दुकानदारी, बपार बगैरा नै जुड़ेदे न।